*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 21ης Φεβρουαρίου 1986

για την έγκριση προγράμματος στον τομέα της αλιείας που υποβλήθηκε από τις Κάτω Χώρες σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στην ολλανδική γλώσσα είναι το μόνο αυθεντικό)

(86/78/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 5,

Εκτιμώντας:

ότι η κυβέρνηση των Κάτω Χωρών ανακοίνωσε στις 24 Απριλίου 1985 πρόγραμμα για τον τομέα των αλιευτικών προϊόντων και, στη συνέχεια, ανακοίνωσε στις 14 Οκτωβρίου 1985 συμπληρωματικές πληροφορίες σχετικά με το πρόγραμμα αυτό·

ότι το εν λόγω πρόγραμμα αποβλέπει στη βελτίωση, τον εκσυγχρονισμό και την ανακαίνιση των εγκαταστάσεων για τη μεταποίηση και την εμπορία της ρέγγας και άλλων αλιευτικών προϊόντων, αυξάνοντας με αυτό τον τρόπο την προστιθέμενη αξία με τελευταίες τεχνολογικές μεθόδους παραγωγής· ότι το πρόγραμμα προβλέπει επενδύσεις στον τομέα των οστρακοδέρμων και των μαλακίων με σκοπό τη βελτίωση της ποιότητας του τελικού προϊόντος· ότι, συνεπώς, συνιστά πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι το πρόγραμμα περιλαμβάνει τις πληροφορίες που αναφέρονται στο άρθρο 3 του κανονισμού (ΕΟΚ) αριθ. 355/77 και δείχνει ότι οι στόχοι που αναφέρονται στο άρθρο 1 του εν λόγω κανονισμού μπορούν να επιτευχθούν·

ότι η διάρκεια του υποβληθέντος προγράμματος καλύπτει την περίοδο 1985 έως 1990·

ότι στο πρόγραμμα για τη μεταποίηση και εμπορία των αλιευτικών προϊόντων πρέπει να ληφθούν υπόψη τα αποτελέσματα της αναδιάρθρωσης, του εκσυγχρονισμού και της ανάπτυξης του τομέα της αλιείας και της υδατοκαλλιέργειας·

ότι τα διαρθρωτικά μέτρα σχετικά με τον τομέα της αλιείας και της υδατοκαλλιέργειας (3) ισχύουν έως το τέλος του 1986· ότι, συνεπώς, φαίνεται απαραίτητο να επανεξετασθεί το προαναφερθέν πρόγραμμα υπό το φως της συμπληρωματικής διαρθρωτικής πολιτικής στον τομέα της αλιείας και της υδατοκαλλιέργειας·

ότι, συνεπώς, φαίνεται σκόπιμο να υιοθετηθεί το πρόγραμμα μόνο όσον αφορά το τμήμα το οποίο καλύπτει το 1985 και το 1986·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων και της Μόνιμης Επιτροπής Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Το πρόγραμμα για τον τομέα της αλιείας που ανακοινώθηκε από την κυβέρνηση των Κάτω Χωρών στις 24 Απριλίου 1985 και συμπληρώθηκε τελευταία στις 14 Οκτωβρίου 1985, τα κύρια στοιχεία του οποίου παρατίθενται στο παράρτημα Ι, εγκρίνεται με την επιφύλαξη των διατάξεων που αναφέρονται στο παράρτημα ΙΙ.

2. Η παρούσα έγκριση καλύπτει μόνο το τμήμα εκείνο του προγράμματος που αφορά επενδύσεις για το 1985 και 1986.

Άρθρο 2

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, 21 Φεβρουαρίου 1986.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 362 της 31. 12. 1985, σ. 8.

(3) - Κανονισμός (ΕΟΚ) αριθ. 2908/83 του Συμβουλίου της 4ης Οκτωβρίου 1983 για την κοινή δράση αναδιάρθρωσης, εκσυγχρονισμού και ανάπτυξης του τομέα της αλιείας και ανάπτυξης της υδατοκαλλιέργειας (ΕΕ αριθ. L 290 της 22. 10. 1983, σ. 1),

- Κανονισμός (ΕΟΚ) αριθ. 2909/83 του Συμβουλίου της 4ης Οκτωβρίου 1983 σχετικά με σύστημα ενθάρρυνσης της πειραματικής αλιείας και της συνεργασίας στον τομέα της αλιείας στα πλαίσια κοινών επιχειρήσεων (ΕΕ αριθ. L 290 της 22. 10. 1983 σ. 9),

- Οδηγία 83/515/ΕΟΚ του Συμβουλίου της 4ης Οκτωβρίου1983 σχετικά με ορισμένες δράσεις προσαρμογής της παραγωγικής ικανότητας στον τομέα της αλιείας (ΕΕ αριθ. L 290 της 22. 10. 1983, σ. 15).

ΠΑΡΑΡΤΗΜΑ Ι

ΒΑΣΙΚΑ ΣΤΟΙΧΕΙΑ ΤΟΥ ΠΡΟΓΡΑΜΜΑΤΟΣ ΣΧΕΤΙΚΑ ΜΕ ΤΑ ΚΟΙΝΑ ΜΕΤΡΑ ΓΙΑ ΤΗ ΒΕΛΤΙΩΣΗ ΤΟΥ ΣΥΣΤΗΜΑΤΟΣ ΣΥΜΦΩΝΑ ΜΕ ΤΟ ΟΠΟΙΟ ΤΑ ΑΛΙΕΥΤΙΚΑ ΠΡΟΪΟΝΤΑ ΜΕΤΑΠΟΙΟΥΝΤΑΙ ΚΑΙ ΤΙΘΕΝΤΑΙ ΣΤΟ ΕΜΠΟΡΙΟ, ΠΟΥ ΚΑΤΑΡΤΙΣΘΗΚΕ ΑΠΟ ΤΗΝ ΚΥΒΕΡΝΗΣΗ ΤΩΝ ΚΑΤΩ ΧΩΡΩΝ ΣΤΟ ΠΛΑΙΣΙΟ ΤΟΥ ΚΑΝΟΝΙΣΜΟΥ (ΕΟΚ) ΑΡΙΘ. 355/77

1. Θέμα του προγράμματος

Ανάπτυξη της διαδικασίας μεταποίησης και εμπορίας των αλιευτικών προϊόντων, και ιδιαίτερα όσον αφορά τη ρέγγα, τα οστρακόδερμα και τα μαλάκια.

2. Προσδιορισμός της ζώνης που αφορά το πρόγραμμα

Όλη η επικράτεια των Κάτω Χωρών.

3. Διάρκεια του προγράμματος

Το πρόγραμμα καλύπτει την περίοδο από 1η Ιανουαρίου 1985 έως 31 Δεκεμβρίου 1990.

4. Στόχος του προγράμματος

Οι στόχοι του προγράμματος είναι οι ακόλουθοι:

- ανάπτυξη, ορθολογική οργάνωση και βελτίωση των όρων μεταποίησης και εμπορίας των αλιευτικών προϊόντων, ιδιαίτερα της ρέγγας, και εφαρμογή νέων τεχνικών παραγωγής με σκοπό την αύξηση της προστιθέμενης αξίας των βασικών προϊόντων,

- βελτίωση των ποιοτικών επιπέδων, ιδιαίτερα σε σχέση με τα οστρακόδερμα και τα μαλάκια, με επενδυτικές ενέργειες σχετικά με υγιεινές και υγειονομικές διευκολύνσεις.

5. Προβλεπόμενα μέτρα και προτεραιότητες

Μέσα στο γενικό πλαίσιο του προγράμματος πρώτη προτεραιότητα έχουν τα μέτρα για την προώθηση των επενδύσεων σχετικά με τη μεταποίηση της ρέγγας.

Δεύτερη προτεραιότητα έχουν τα μέτρα που αποβλέπουν στη βελτίωση της ποιότητας των οστρακοδέρμων και των μαλακίων από υγιεινή άποψη, ιδιαίτερα όσον αφορά τις γαρίδες και τα μύδια.

Τρίτη προτεραιότητα έχουν τα μέτρα για επενδύσεις σε εγκαταστάσεις για την παραγωγή άλλων υψηλής προστιθέμενης αξίας προϊόντων (π.χ. κονσέρβες και έτοιμα φαγητά).

6. Προβλέψεις ως προς τις επενδύσεις (σε εκατομμύρια ECU)

Το συνολικό ποσό των επενδύσεων για την επίτευξη των προβλεπομένων στόχων για όλη τη διάρκεια του προγράμματος είναι 40 εκατομμύρια ECU.

Η εθνική ενίσχυση για όλο το πρόγραμμα υπολογίζεται σε 3,2 εκατομμύρια ECU, χορηγούμενη περίπου κατά ίσες ετήσιες αναλογίες.

Όσον αφορά τα προαναφερθέντα μέτρα, η υπολογιζόμενη επένδυση μπορεί να κατανεμηθεί ως ακολούθως:

- επένδυση στη μεταποίηση της ρέγγας: 16 εκατομμύρια ECU,

- επένδυση στον τομέα των οστρακοδέρμων και μαλακίων: 12 εκατομμύρια ECU,

- άλλες επενδύσεις: 12 εκατομμύρια ECU.

Τα χρηματοδοτικά δεδομένα, καθώς, επίσης, και η κατανομή τους μεταξύ των διαφόρων τύπων επενδύσεων, είναι ενδεικτικά.

ΠΑΡΑΡΤΗΜΑ ΙΙ

ΤΕΛΙΚΑ ΣΥΜΠΕΡΑΣΜΑΤΑ

1. Η Επιτροπή θεωρεί ότι το πρόγραμμα που υπέβαλε η ολλανδική κυβέρνηση ως πλαίσιο για μελλοντικές κοινοτικές ή εθνικές χρηματοδοτικές παρεμβάσεις, αποτελεί κατάλληλη βάση μετά τη θέσπιση της κοινής αλιευτικής πολιτικής, για τη διευκόλυνση της ανάπτυξης της μεταποίησης και της εμπορίας των αλιευτικών προϊόντων.

Σε συνάρτηση με αυτό, η Επιτροπή τονίζει τη σημασία της προβλεπόμενης ανάπτυξης των πόρων και των συνεπειών και στόχων του πολυετούς προγράμματος προσανατολισμού όσον αφορά τον αλιευτικό στόλο και την υδατοκαλλιέργεια (1) για τη μελλοντική ανάπτυξη της μεταποίησης και της εμπορίας των αλιευτικών προϊόντων.

Δεδομένου ότι τα βασικά μέτρα αναδιάρθρωσης του αλιευτικού στόλου και ανάπτυξης της υδατοκαλλιέργειας λήγουν στο τέλος του 1986, η Επιτροπή εγκρίνει το πρόγραμμα μόνο για τα έτη 1985 και 1986, για να εξασφαλισθεί ώστε τα διαρθρωτικά μέτρα σχετικά με τον αλιευτικό στόλο και την υδατοκαλλιέργεια, που προβλέπονται για το 1987 και αργότερα, να μπορούν να ληφθούν επαρκώς υπόψη σε σχέση με τον τομέα για τη μεταποίηση και την εμπορία των αλιευτικών προϊόντων. Δεδομένης της κατάστασης των αλιευτικών πόρων και του γεγονότος ότι ο ολλανδικός αλιευτικός στόλος πρέπει να μειωθεί για να προσαρμοσθεί στους πόρους αυτούς, η Επιτροπή θεωρεί ότι η προτεραιότητα του προγράμματος έχει ποιοτικό χαρακτήρα.

Δεδομένου ότι οι εγκαταστάσεις για τη μεταποίηση της ρέγγας επηρεάζονται σε μεγάλο βαθμό από τη μείωση των δυνατοτήτων αλιεύματος τα τελευταία χρόνια, η Επιτροπή ζητά από την ολλανδική κυβέρνηση να ελέγχει ιδιαίτερα τον τομέα αυτό ώστε να εξασφαλίζεται η ισόρροπη ανάπτυξη σε σχέση με τους πόρους και την εμπορία.

2. Η Επιτροπή υπενθυμίζει ότι οι αιτήσεις για επενδύσεις που περιλαμβάνονται στο παρόν πρόγραμμα δεν συνεπάγονται οποιαδήποτε δέσμευση σχετικά με χρηματοδοτική ενίσχυση από την Κοινότητα.

3. Η Επιτροπή θεωρεί ότι οι στόχοι του προγράμματος και η πραγματοποίησή τους πρέπει να αναλυθούν βαθύτερα στο πλαίσιο της επανεξέτασης για την περίοδο που αρχίζει από 14ης Ιανουαρίου 1987 βάσει της ανάπτυξης της αλιείας και της υδατοκαλλιέργειας.

(1) ΕΕ αριθ. L 157 της 15. 6. 1985.